Félagið SFII slhf. hefur eignast allt hlutafé í Sjóklæðagerðinni hf. sem m.a. á og framleiðir vörur undir merkjum 66° NORÐUR . Í tilkynningu kemur fram að SFII slhf. er í eigu Helga Rúnars Óskarssonar forstjóra Sjóklæðagerðarinnar hf. og Bjarneyjar Harðardóttur og fjölskyldu . SFII átti fyrir 51% hlutafjár í Sjóklæðagerðinni hf. og festi nýverið kaup á 49% hlut af félagi í eigu Sigurjóns Sighvatssonar og annarra fjárfesta . Félag Helga Rúnars og Bjarneyjar fer því nú með 100% eignarhlut í Sjóklæðagerðinni hf . Sigurjón Sighvatsson og hans fulltrúar hafa vikið úr stjórn og varastjórn félagsins . Kaupverð er trúnaðarmál milli kaupanda og seljanda . Greint var frá því á vb.is í morgun að breytingar hefðu verið gerðar á stjórn félagsins og að skipt hefði verið um endurskoðendur fyrirtækisins . Eins og áður hefur komið fram hefur staðið yfir mikil barátta innan fyrirtækisins sem náði hámarki síðasta haust þegar minnihlutaeigendur innan Sjóklæðagerðarinnar , með Sigurjón Sighvatsson í fararbroddi , reyndu að fá lögbann á það að Bjarney Harðardóttir , eiginkona Helga Rúnars starfaði fyrir fyrirtækið . Héraðsdómur hafnaði lögbanninu .